《怀三封墅》
宋代·宋祁

寡求愿易足，久计还中林。
君恩容有报，宿留未抽簪。
浅谋乏经济，流景倏颓侵。
企翰羡鸿翥，俯泳愧鱼沈。
荣名非不勉，高坻良可歆。
奈何贾生恸，又将庄舄吟。
投沙乃闻古，怀春方在今。
三封何所怀，怀我东南畝。
方春原田秀，是时簦笠聚。
杏花灿晴落，菖叶甲阴浦。
泱泱云抱岑，眇眇林鸣扈。
野老携晨饁，薄醪间炊黍。
安知五熟滋，但慰四友苦。
日作夕还家，烟火青林下，
嗟我仕易稼，穷年宦三辅。
誓毕尚生累，将从平子赋。
自省非大人，请事学农圃。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。